DECRETO 242/2004, do 30 de setembro, polo que se aproba a modificación dos estatutos do Consorcio Local dos Peares.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 11/10/2004

Os consorcios locais, como fórmula de cooperación e colaboración, constitúen un medio idóneo para a prestación de determinados servizos que excedan da capacidade individual dos municipios.
Con esta idea nace o Consorcio Local dos Peares, do que forman parte, de común acordo, a Xunta de Galicia, as deputacións provinciais de Lugo e Ourense e os municipios de Pantón e Carballedo da provincia de Lugo e os da Peroxa e Nogueira de Ramuín da provincia de Ourense.
Por proposta do conselleiro de Xustiza, Interior e Administración local e logo da deliberación do Consello da Xunta de Galicia polo Decreto 178/1999, do 27 de maio, aprobouse a constitución e os estatutos do Consorcio Local dos Peares.
Co fin de acadar unha maior axilidade no funcionamento dos órganos de goberno e xestión do consorcio, así como unha maior presenza veciñal nel, tramítase a presente modificación dos estatutos do consorcio.
O expediente, de modificación dos estatutos axústase na súa tramitación ás normas de procedemento establecidas nos artigos 143 e 151 da Lei 5/1997, do 22 de xullo, de Administración local de Galicia.
Polo exposto e en aplicación do artigo 196 da Lei 5/1997, por proposta do conselleiro de Xustiza, Interior e Administración local e logo de deliberación do Consello da Xunta de Galicia na súa reunión do día trinta de setembro de dous mil catro,
DISPOÑO:
Artigo único.-Aprobar a modificación dos estatutos do Consorcio Local dos Peares no que se refire ao contido dos artigos 7º, 9º e 12º, sendo o seu texto o que se recolle no anexo a este decreto.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, trinta de setembro de dous mil catro.
Manuel Fraga Iribarne
Presidente
Xesús C. Palmou Lorenzo
Conselleiro de Xustiza, Interior e Administración Local
ANEXO
Artigo 7º.-Do Consello Xeral.
1. O Consello Xeral, que asumirá o goberno e xestión superior do consorcio, estará constituído, en número de oito vogais, polos seguintes representantes das entidades asociadas:
a) Os presidentes das deputacións provinciais de Lugo e Ourense, na representación das devanditas entidades provinciais, ou persoas en que estes deleguen.
b) Os alcaldes dos concellos de Pantón, Carballedo, A Peroxa e Nogueira de Ramuín, ou concelleiro en que estes deleguen.
c) Un representante da Xunta de Galicia, designado polo Consello da Xunta de Galicia.
d) Dous representantes das asociacións veciñais.
2. O Consello Xeral elixirá, co quórum favorable de votación previsto no artigo 14.2º dos seus estatutos, e de entre os seus membros, o vicepresidente.
3. O número de membros do consello pódese ampliar, e na mesma proporción, por integración doutras entidades, coa aprobación do Consello Xeral.
Artigo 9º.-Do presidente.
A presidencia do Consello Xeral exercerana sucesivamente, por períodos bianuais, os presidentes dos concellos consorciados.
A presidencia do primeiro período bianual corresponderalle ao alcalde do Concello da Peroxa; no segundo período, ao alcalde do Concello de Carballedo; no terceiro período, ao alcalde do Concello de Nogueira de Ramuín e no cuarto período, ao alcalde do Concello de Pantón. Esta mesma orde será de aplicación ao resto dos períodos bianuais.
Non obstante, o alcalde ao que lle corresponda a presidencia, poderá renunciar a ela, propoñendo o nome doutro alcalde para ocupar o posto, a dita proposta deberá ser ratificada pola maioría absoluta dos membros do consorcio local, quedando durante o dito período como presidente do consorcio o alcalde proposto.
Artigo 12º.-Réxime xeral.
1. Sen prexuízo das particularidades derivadas da organización propias do consorcio, o réxime de acordos e o seu funcionamento rexerase polas disposicións de réxime local que regulan o funcionamento do Pleno Municipal.
2. En canto ao procedemento, o consorcio rexerase polo disposto na Lei 7/1985, do 2 de abril, na Lei 5/1997, do 22 de xullo, de Administración local de Galicia, e na lexislación estatal sobre procedemento administrativo común.
3. Representante ou representantes de asociacións veciñais.
As asociacións veciñais que opten a ter un vogal no Consello Xeral deberán ter o seu domicilio social nun lugar sito no Consorcio Local dos Peares e os seus socios deberán ser necesariamente veciños dos ditos lugares, estando como tales empadroados nos concellos que correspondan.
Co obxecto de evitar posibles conflitos para a elección do representante ou representantes das asociacións veciñais, os ditos extremos regularanse de xeito exhaustivo:
Elixirase un representante das asociacións veciñais en representación dos lugares do consorcio sitos na provincia de Lugo e outro en representación dos lugares do consorcio sitos na provincia de Ourense.
Posibilidades que se poden dar e solucións aos conflitos que puidesen aparecer en relación á elección dos ditos representantes de asociacións veciñais:
-No caso de que exista unha soa asociación veciñal, cuxo ámbito de actuación sexa unicamente dos lugares do consorcio dunha das dúas provincias: proporase, por parte da asociación de veciños, a designación polo Consello Xeral do consorcio dun único representante de asociacións veciñais.
-Se existen dúas asociacións veciñais, unha cuxo ámbito territorial estea na provincia de Ourense (veciños do consorcio radicados na provincia de Ourense) e outra na provincia de Lugo (veciños do consorcio radicados na provincia de Lugo): corresponderalle un representante a cada asociación (unha por Lugo e outra pola provincia de Ourense).
-No caso de que existan dúas ou máis asociacións de veciños por provincia (sempre referido aos veciños dos lugares que forman o consorcio local), ou ben unha asociación veciñal cuxo ámbito de actuación sexa o das dúas provincias (sempre referido aos veciños dos lugares que formen parte do consorcio local) e outra ou outras en situación similar:
os representantes veciñais serán elixidos segundo os seguintes criterios:
Será elixido un representante de entre as asociacións veciñais que represente os veciños dos lugares de Lugo e outro os de Ourense. No caso apuntado no parágrafo anterior ao existir varias asociacións veciñais, terase en conta o maior número de socios que teñan na provincia que pretenda ter representante no Consello Xeral do consorcio, loxicamente os socios deberán ser veciños dos lugares que formen o consorcio. Os ditos veciños socios das asociacións, que sexan maiores de idade, deberán estar empadroados polo menos con tres meses de antelación á proposta de nomeamento de representante da asociación veciñal, nos concellos que correspondan, todo iso en canto a ter en conta o número de socios por parte do consello xeral.
No caso de que só se tivese dereito a un representante das asociacións veciñais, o quórum de funcionamento do consorcio adaptarase a esta circunstancia (terase en conta que o Consello Xeral estará integrado mentres dure a situación por oito vogais en vez de nove).
As asociacións veciñais que pretendan ter representación deberán como trámite previo obter a inscrición no Rexistro Consorcial de Asociacións Veciñais (situadas nos lugares do consorcio local), o rexistro levarase conforme o disposto no artigo 236 do Regulamento de organización, funcionamento e réxime xurídico das entidades locais (Real decreto 2568/1986, do 28 de novembro), ademais deberán presentar certificado do número de asociados maiores de idade, que sexan veciños do territorio do consorcio local de que se trate (é dicir do concello oportuno), e que leven máis de tres meses empadroados, todo iso co fin de saber a maior representatividade das asociacións, para o caso de que existan conflitos para a elección dos representantes no consorcio local, e para a súa resolución segundo se apuntou nos parágrafos anteriores.
O ou os representantes veciñais serán elixidos por un período de catro anos, salvo que as asociacións veciñais que os propuxesen consideren oportuno relevalos por outros no período que lles reste como vogais.
Os conflitos non resoltos nos presentes estatutos, será competente para resolvelos o Consello Xeral con criterios obxectivos, primando o número de socios maiores de idade con máis de tres meses de empadroamento no territorio do consorcio local no que se pretende ter representación. Separando claramente, pois, a representación da provincia de Ourense e da provincia de Lugo.